## L’Institut Valencià de Cultura, CaixaBank i l’FSMCV inicien el VII Cicle CaixaBank d’Orquestres de la Comunitat Valenciana

*** El cicle de concerts tindrà lloc entre novembre de 2024 i maig de 2025, amb una orientació solidària per a donar suport a les societats musicals afectades per la riuada
* El primer concert tindrà lloc el divendres, 22 de novembre, a Xàbia amb el Centre Artístic Musical de Xàbia
* La iniciativa s’emmarca en el programa CaixaBank Escolta València, que reestructura en esta edició el seu contingut a conseqüència de les inundacions i els seus efectes**

L’Institut Valencià de Cultura, CaixaBank i la Federació de Societats Musicals de la Comunitat Valenciana (FSMCV) presenten la sèptima edició del Cicle CaixaBank d’Orquestres de la Comunitat Valenciana, que en esta edició tindrà una orientació solidària per a donar suport a les societats musicals afectades per la riuada.

El programa de concerts del VII Cicle d’Orquestres de la Comunitat Valenciana se celebrarà entre els mesos de novembre de 2024 i maig de 2025 protagonitzats per les orquestres que hagen participat en el Concurs d’Orquestres CaixaBank 2023 i 2024.

La iniciativa s’emmarca en el programa CaixaBank Escolta València, patrocinat per l’entitat financera, que reestructura en esta edició el seu contingut a conseqüència de les inundacions i els seus efectes en les societats musicals valencianes.

Entre els canvis per a este exercici destaquen la cancel·lació del concurs i del festival d’orquestres, així com l’adaptació del programa de patrocini per a alliberar una part important del pressupost que serà destinat a ajudar les societats musicals afectades per la riuada a la província de València.

El primer dels concerts tindrà lloc el divendres 22 de novembre a l’església de Sant Bertomeu de Xàbia, amb l’actuació del Centre Artístic Musical de Xàbia, i el 30 de novembre, en l’Auditori de Rafelbunyol, la Societat Musical ‘La Primitiva’ de Rafelbunyol.

L’1 de desembre el cicle continuarà en l’Auditori Germanies de Manises, amb la Societat Musical L’Artística Manisense; el 8 de desembre en el monestir de la Santa Faç d’Alacant, amb la Societat Musical ‘La Paz’ de Sant Joan d’Alacant; i el 21 de desembre en el Teatre de la Banda Primitiva de Llíria, amb l’Ateneu Musical i d’Ensenyança de la Banda Primitiva de Llíria.

El 25 de gener, l’Auditori de Torrent acollirà la Unió Musical de Torrent. El 29 de març, en el Teatre Capitolio de Godella, actuarà el Casino Musical de Godella; el cicle conclourà el 31 de maig en el CCX de Xàtiva amb la Societat Musical La Primitiva Xativina. Per a completar la programació, queda concretar solament la data del concert de la Unió Musical d’Alaquàs.

A través del Cicle CaixaBank d’Orquestres de la Comunitat Valenciana, es perseguix impulsar el moviment orquestral nascut en les societats musicals, acostant este tipus de formacions a municipis de la Comunitat Valenciana i enriquint així l’oferta cultural del territori.

**CaixaBank Escolta València**

CaixaBank Escolta València és una iniciativa posada en marxa en 2014 per CaixaBank en col·laboració amb la Federació de Societats Musicals de la Comunitat Valenciana i l’Institut Valencià de Cultura, dirigida a donar suport a les societats musicals valencianes i promoure l’activitat musical i educativa en el territori.

Entre les seues línies destaquen la convocatòria anual de beques per a estudiants de les escoles de música; els concursos, festivals i cicles de concerts d’orquestres de la Comunitat Valenciana; els premis al talent musical; el projecte de recuperació de patrimoni ‘Música a la llum’, i l’Alqueria Julià-Casa de la Música, rehabilitada per CaixaBank, i que allotja des de finals de 2020 la seu de l'FSMCV.

Les societats musicals a la Comunitat Valenciana representen un fenomen social i cultural d’una envergadura enorme que vertebra el territori a través d’una nombrosa comunitat musical repartida sense distinció entre pobles xicotets i ciutats, entre comarques i províncies. Un fenomen que els valencians viuen des de menuts, perquè la música s’aprén des de la infància i es compartix al llarg d’una vida.

A la Comunitat Valenciana es troba present el 50 % de les societats musicals i escoles d’Espanya. Un total de 547 societats musicals federades, amb més de 1.100 bandes de música, més de 47.000 músics, 60.000 alumnes, 200.000 socis, 600 centres educatius i més de 5.000 professors. Per això han sigut reconegudes com a bé d’interés cultural immaterial (BIC) i manifestació representativa del patrimoni cultural immaterial a Espanya.

Fecha: 20/11/2024